|أوس العبيدي|
عضو طاك
تاريخے التسجيلے•|~ : 05/08/2011
مُشارڪاتے •|~ : 316
تاريخے الميےلاد•|~ : 25/08/1991
العمےر•|~ : 25
العملے •|~ : طالب جامعي
|موضوع: كشف حقائق الكرتون الخميس أغسطس 18, 2011 8:02 am|| |
السلام عليكم ,, نعم ,, جذبو عليكم و علينا اهل افلام الكارتون ,, عبالهم احنة ارانب و مكتوب على كصتنا ج ز ر ,,, بس اني عن طريق ولد بامانه بغداد يشتغل خبير بلاليع فيستا ,,كدرت اوصل الى الحديقة:_ ,, قصدي الحقيقة ,, الى الاسرار الكارتونية ,ولأول مرة ,,, و الحمدالله
1- سالي (اسمها الحقيقي سحالي) ,,, ابوها ما مات بالهند ,ولا حتى بالحصوة ,, و انما انكتل من جان ديحوسم البنك المركزي بالحرب ,, و هذا بالحلقة الاخيرة مو صديق ابوها ,, و انما علاس جان بعصابة ابوها اسمه ابو بلايس , صرف عليها حتى يعرف باقي فلوس ابوها وين ,وهو مشلول لان ايوها قبل ما يموت هفة بطلقة من مسدس طارق ,و طارق ابو المسدس هم انكتل ,, و للعلم سالي هسة ممرضة بمدينة الطب و صاحبتها الخادمة تشتغل خياطة بشارع النهر وبأيام العطل تبيع شعر بنات بالزوراء,,,
2- نيلز ,,, ما صار حجمة صغير لان ساحر سخطة و حولة شخاطة ,اصلا الساحر صارلة 5 سنين لجوء بالسويد و حسب مذكراته يكول اني ما سخطت نيلز و سويتة بطول سعد خليفة لان اني ساحر تجاري مو مال هيج سحر ثكيل , لا و انما نيلز صار صغير من الجوع ولان جان عاض الطركة ,, هذا اللي يبقى على مفردات الحصة التموينية 15 سنة ,,قابل شتريدو يصير نبيل شعيل؟؟ و مورتون ما طار لان هو راد يطير (وين اكو هيج حمار وحشي يلعب شطرنج) و انما طار لان شدولة بالحي الصناعي محرك مال نسر امسكر ,, و مرت مورتون اتطلكت منه ورة ما عرفت انه بطة و ووزة ما ممكن يخلفون جهال ,, و القائد أكسا (القائد مالتهم اللي كلها اتخاف منه) يخاف من مرته اللي ما طلعوها بالكارتون لأسباب أمنية
3- كاليميرو ,, ما جان حاط الكشرة فوك راسه يفيك بيها على كاراميللا ,, و انما جانت طالعة من راسة ايد ثالثة (تشوه من التفقيس ,, قابل اكول تشوه من الولادة؟؟) و جان امغطيها بالكشرة ,, و في رواية اخرى حورها كاسكيتة و كتب عليها nike بقلم حمرة ازرك ,,, و جد كاليميرو يشتغل ابو شربت بالسودان و لهذا أسود ,, مو أسود لأن طكت عليه بيتنجانة كما أشيع في وقتها ,,,
4- سنبل ,, مجان يحب البوظا لان طيبة ,, و انما جان ديسيوي دعاية لمرطبات السائحة اللي يم شارع 52 ,, لان مال ابن عمته ,, و بيت عمتة هناك ,,
5- ساسوكي ,, مو هو اللي جان ايمطرها ,, و انما جانو يمثلون الحلقة بيوم امغيم حتى من اتمطر يكولون هو اللي مطرها (اي قابل الاخ يشتغل سحابة ورة الدوام؟؟)
6- فيردي ,, مجان نملة طاكة , اصلا جان ياخذ قطعة الملح عباله شكر و كلها تضحك عليه , بس سوو بطل كارتون تخليدا لذكرى 12 نملة من جماعتة انصفكو بنعال 44 و انهرسو بالكاشي ,, و هو الوحيد اللي بقة عايش لان فات بالنقشة مال الطركة فما صار بي شي
7-مدن الذهب ,, ماكو مدن بيها ذهب ,, و انما كل الحلقات مسويها جوة محل بشارع النهر (هي مال ذهب مال راح بهال زلك؟؟) و هذا اللي يطير بالكارتون النسر مدري شنو مجرد طيارة ورقية مسويلها ديكورات مداينيها من مطار بغداد الدولي ,,,
8-بومبو ,,, اصلها داتسن قمبورة 79 ,, مضروبة 33 مرة و مصلحيها 35 مرة ,, ماكو فيتر ما يعرفها ,, سووها كارتون لان أبو أمين مسؤول جبير و محد يكدر يكله لا ,, علما انه امين اللي يطلع يسوقها ماعندة اجازة سوق ,, و انما اجازة مرضية 3 ايام ,, و بالنسخة الاصلية ما يشمموها ورد و تنطلق لالا و انما يدحسون بخشمها قطعة داطلي تنكلب بي أم ,,
9-كريسو ,, تنين الاطفاء ,, اصلة ابو بريص مال حياطين صغار متر في متر ,, جتة علاوة و انشمل بالفروقات (45000) صار تنين ,, و لا ينفخ نار و لا ينفخ طماطة ,, ماكو هيج بطة تلعب بخشمها ,, و انما شاديلة جداحة مال مارلبورو بالحنجرة كلما يصوفر تشتغل الجداحة و اتعطب الاول و التالي ,, و ابو كريسو أفرار من حرب البسوس و عليه ثار ,,,
10-أبو الحروف ,, أقوى من الشدة (10000 دولار ) أحد من السجين ,, أسرع من النعال بالعركات ,, و ما ادري شنو ,, فد واحد كمش و بوخة ,, لأن خربوط مرة طلع الريموت مال رسيفر مالتهم حول كلمة قوري الى بوري ,, و ابو الحروف ما كدر يرجع حرف القاف لان التيشرت مالته مبلل بالغسالة امه شامرته وية بياضات بالغلط و بقة البوري ينضح لي هسة ,...و الموظف اللي راد يشرب جاي بالقوري شرب مي خابط بالبوري و هسة الحمدالله مابي شي بس شوية مجنون و 24 ساعة يضرب راسة بالحايط ,ويكول نازل نازل ,
هذه هي الحقائق ,,, و هذه هي المعلومات ,, فلا تصدقو كل ما يعرض عليكم في افلام الصغار ,, أيها الكبار
.
يارب تعجبكم